
A család hatása a gyermek személyiségének fejlődésére

A személyiség alakulását számos tényező befolyásolja. Ezek közül az egyik legfontosabb a család, amely a gyermek legkorábbi élményeinek forrása. A harmonikus, érzelmileg kiegyensúlyozott család a gyermek nevelésének legkedvezőbb színtere. A felnövekvő ember életében betöltött szerepe azért olyan jelentős, mert a családban történik a személyiségfejlődés érzelmi alapjainak lerakása, amely a gyermek későbbi fejlődésére meghatározó lehet.
A család biztosítja az első ún. interakciós teret a gyermeknek, és bevezeti a saját szubkultúrájába. Így tanul meg a gyermek más emberekkel kapcsolatot teremteni. A gyermek szocializációjának nélkülözhetetlen katalizátora, és erőt adó élménye a tartós, személyes szeretetkapcsolatra épülő családi közösség. A jól funkcionáló családban a családtagok pozitív életérzése az együttes élményekből, az érdekek felismeréséből, a lelki és a szociális összetartozás folyamatos átéléséből ered.
A dolgozat bemutatja a család komplex hatásrendszerét. Kiemeli az anya-gyerek kapcsolatának jelentőségét, az empátia és a kommunikáció szerepét a szülők tevékenységében. Elemzi az ösztönző és gátló nevelési módszerek következményeit. Végezetül rávilágít a szülő-gyermek kapcsolat zavaraira, a válás és az új családdá szerveződés problémáira.



